అమీర్‌పేట మెట్రో స్టేషను

అమీర్‌పేట మెట్రో స్టేషను, హైదరాబాదులోని అమీర్‌పేట ప్రాంతంలో ఉన్న మెట్రో స్టేషను. హైదరాబాద్ మెట్రోకు సంబంధించిన ఎరుపురంగు లైను, నీలిరంగు లైనుల మధ్య అంతరమార్పు ఉన్న మెట్రో స్టేషను ఇది. 2,00,000 చదరపు అడుగులు (19,000 చదరపు మీటర్లు) ఉన్న అమీర్‌పేట ఇంటర్-చేంజ్ మెట్రో స్టేషను, భారతదేశంలోని అతిపెద్ద మెట్రో స్టేషన్లలో ఒకటి. హైదరాబాద్ఉలోని అత్యంత రద్దీగా ఉండే మెట్రో స్టేషన్లలో ఒకటైన ఈ అమీర్‌పేట మెట్రో స్టేషనులో, ప్రతిరోజూ సుమారు 32,000 మంది ప్రయాణం చేస్తున్నారు.

చరిత్ర 

2017, నవంబరు 29న ఈ స్టేషను ప్రారంభించబడింది.

స్టేషను వివరాలు

సౌకర్యాలు 
అమీర్‌పేట మెట్రో స్టేషను అతి రద్దీగా ఉండే వాణిజ్య కేంద్రం. ఇక్కడ దుస్తులు, బిర్యానీ, షావర్మా, తేనీరు మొదలైనవి విక్రయించే అనేక దుకాణాలు ఉన్నాయి. పైలట్ ప్రాజెక్టులో భాగంగా ప్రయాణికుల కోసం ఉచిత వైఫై సౌకర్యం కూడా ఉంది.

స్టేషన్లలో కింది నుండి పై ప్లాట్‌ఫాం వరకు మెట్లు, ఎలివేటర్లు, ఎస్కలేటర్లు ఉన్నాయి.

స్టేషను లేఔట్ 

 కింది స్థాయి
 ప్రయాణీకులు తమ వాహనాలను పార్కింగ్ చేసేది.

 మొదటి స్థాయి
 టికెట్ కార్యాలయం లేదా టికెట్ వెండింగ్ యంత్రాలు (టీవీఎంలు) ఇక్కడ ఉంటాయి. దుకాణాలు, శౌచాలయాలు, ఏటిఎంలు, ప్రథమ చికిత్స మొదలైన ఇతర సౌకర్యాలు ఈ ప్రాంతంలో ఉంటాయి.

 రెండవ స్థాయి
 ఇది రెండు ప్లాట్‌ఫాంలను కలిగి ఉంటుంది. ఇక్కడి నుండి రైళ్ళు  ప్రయాణికులను తీసుకువెళతాయి.

ప్రమాదాలు 
2019, సెప్టెంబరు 22న మౌనికా అనే 27 ఏళ్ళ మహిళ వర్షం సమయంలో అమీర్‌పేట మెట్రో స్టేషనుకు చెందిన ఎ-1053 స్తంభం కిందికి వచ్చింది. ఆ స్తంభానికి చెందిన కాంక్రీట్ స్లాబ్ 9 మీటర్ల ఎత్తు నుండి ఆమె తలపై పడింది. ఆమెను అమీర్‌పేటలోని ఆస్టర్ ప్రైమ్ ఆసుపత్రిలో చేర్పించగా, చికిత్సపొందుతూ మరణించింది. హైదరాబాదు మెట్రో సంస్థ పరిహారంగా బాధితురాలి కుటుంబానికి 20 లక్షల రూపాయలు చెల్లించింది. బీమా సంస్థ నుండి మరో రూ .15 లక్షలు, కుటుంబ సభ్యుడికి ఉద్యోగం ఇస్తామని ఎల్ అండ్ టి తెలిపింది. ఐపీసీ సెక్షన్ 304-ఎ (నిర్లక్ష్యం మరణానికి కారణమవుతుంది) కింద ఎల్ అండ్ టిపై కేసు నమోదైంది. ఈ సంఘటన జరిగిన ఒక రోజు తరువాత, పురపాలక, పట్టణాభివృద్ధి శాఖామంత్రి కె.టి.రామారావు ఈ సంఘటనపై సమగ్ర దర్యాప్తు జరపాలని హైదరాబాదు మెట్రో రైల్ అధికారులను ఆదేశించాడు. ఇటువంటి సంఘటన మళ్లీ జరగకుండా అన్ని నిర్మాణాలను, సౌకర్యాలను క్షుణ్ణంగా తనిఖీ చేయాలన్నాడు.

మూలాలు

ఇతర లంకెలు 

 హైదరాబాద్ మెట్రో రైల్ లిమిటెడ్ 
 అర్బన్ రైల్. నెట్ - ప్రపంచంలోని అన్ని మెట్రో వ్యవస్థల వివరణలు, అన్ని స్టేషన్లను చూపించే స్కీమాటిక్ మ్యాప్.

హైదరాబాదు మెట్రో స్టేషన్లు
2017 స్థాపితాలు